**ИЗБОРНОМ ВЕЋУ**

**ПРАВОСЛАВНОГ БОГОСЛОВСКОГ ФАКУЛТЕТА УНИВЕРЗИТЕТА У БЕОГРАДУ**

**Предмет:** Реферат Комисије за избор y звање асистента за ужу научну област

Пaтристика

Одлуком Изборног и Наставно-научног већа Православног богословског факултета Универзитета y Београду (број 0104-709/4, од 26. децембра 2024. године), као и Решењем о образовању Комисије (бр. 0205-29/2 од 29. jануара 2025. године), за припрему реферата за избор y звање асистента за ужу научну област Пaтристика, изабрани смо y Комисију за припрему реферата о пријављеним кандидатима за избор y звање асистента за ужу научну област Пaтристика, са пуним радним временом, на основу објављеног јавног конкурса y публикацији *Послови*, од 15. јануара 2025. године, и на вебсајту Факултета.

После детаљног увида y достављени конкурсни материјал, имамо част и задовољство да Изборном и Наставно-научном већу Православног богословског факултета Универзитета y Београду поднесемо следећи

**РЕФЕРАТ**

На расписани јавни конкурс, објављен у публикацији *Послови* 15. јануара 2025. године, пријавио се један кандидат – **Његош Стикић**, докторанд на Теолошком факултету Аристотеловог универзитета у Солуну. Кандидат је уз пријаву приложио сву конкурсом предвиђену документацију.

**1. Биографија**

 Његош Стикић рођен је 14. августа 1983. године у Крагујевцу. Основну школу “Светозар Марковић” завршио је у Лапову 1998. године. Богословију Св. Арсенија Сремца у Сремским Карловцима, завршио је 2002. године, наког чега уписује студије на Богословском институту Српске Православне Цркве у Београду. После окончаног програма наставља студије на Православном Богословском факултету Универзитета у Београду, на коме дипломира 2011. године (просечна оцена 8,15). За време основних студија био је у више наврата стипендиста Министарства вера Владе Републике Србије. Након завршених основних студија похађа школу француског језика Центра за примењену лингвистику - „CLA“ Универзитета Франш-Комте у Безансону (Француска), као и програм на Школи за француски језик и цивилизацију (École de langue et de civilisation françaises) на Универзитету у Женеви (Швајцарска). Као стипендиста Васељенске патријаршије и Комитета за сарадњу са православним Црквама (Comité catholique pour la collaboration culturelle avec les Églises orthodoxes et les Église orthodoxes orientales) уписује 2012. године мастер студијски програм на Православном институту Васељенске Патријаршије у Шамбезију и Универзитетима у Женеви и Фрибургу (Швајцарска), који окончава 2015. године. На овом програму, под менторским руковођењем професора Власија Фидаса, брани мастер рад на тему „Le concile de Chalcédoine (451) au Ve concile œcuménique (553)“ (Халкидонски сабор 451. на 5. Васељенском сабору). Од академске 2016. године борави у Атини, као стипендиста Светог Синода Грчке Православне Цркве, где завршава програме савременог грчког и старогрчког језика на Школи за савремени грчки језик Филолошког факултета Националног каподистријског Универзитету у Атини. Године 2018. уписује докторске студије на Богословском факултету Аристотеловог Универзитета у Солуну. Под менторством професора др Симеона Пасхалидиса тренутно израђује докторску дисертацију на тему „Тајна човека и реализам обожења - антрополошке перспективе у учењу Светог Симеона Новог Богослова“. Кандидат говори енглески, француски и грчки језик. Служи се руским језиком. Од класичних језика кандидат користи старогрчки и црквенословенски језик. Области истраживања: патристика и хришћанска антропологија.

**2. Наставно – педагошки рад**

Кандидат поседује искуство наставно - педагошког рада. У периоду од 2003. до 2006. године кандидат је био ангажован као наставник верске наставе у основној школи „Светозар Марковић“ у Лапову, као и у основној школи „Карађорђе“ у Рачи (Крагујевачкој). Од фебруара 2022. године до фебруара 2025. године, кандидат је асистент на Катедри за патрологију на Православном богословском факултету Универзитета у Београду.

**3. Научно - истраживачки рад**

 Кандидат је аутор неколико чланка и других текстова:

 „Развојне етапе патрологије и њеног богословско-академског вредновања у високом образовању Српске Православне Цркве од почетка XX века до данас“, у: *Стогодишњица васпостављања Српске Патријаршије 1920-2022* - *Зборник радова са научног скупа (15. децембар 2022. године)*, (пр. В. Вукашиновић), Православни богословски факултет/ Матица српска, Београд 2023, 227-248.

 У овом раду кандидат, фундирајући своја истраживања на архивској грађи Светог Синода Српске Православне Цркве и Православног богословског факултета Универзитета у Београду, као и на другој релевантној литератури, лоцира развојне етапе патрологије пратећи историју високог богословског образовања од оснивања Православног богословског факултета до данас. Резултати овог истраживања пружају систематичнији увид у континуитете и дисконтинуитете богословског и академског вредновања патрологије као фундаменталне богословске дисциплине у домаћем академском и црквеном богословљу. Једну од највећих неопатристичких прекретница аутор препознаје у лику и делу Светог професора Јустина Поповића и настављача његовог метода и предања. Аутор закључује да је богословље незамисливо без увида у светоотачку мисао, која је живи и интегрални део свеукупног хришћанског предања Цркве.

 Кандидат је са професором др Здравком Јовановићем коаутор рада „Историјат Катедре за патрологију“, у: *Столеће Православног богословског факултета, том II: Катедре и предавачи Православног богословског факултета*, (пр. В. Вукашиновић и др.), ПБФ БУ, Београд 2024, 253-273.

У овом коауторском раду, са професором др Здравком Јовановићем, кандидат прати историјски развој Катедре и предмета патрологије на Православном богословском факултету, кадровске приступе и методологију, и лоцира пунктове и личности које су биле важне прекретнице у историји овог предмета на Богословском факултету. Кандидат пружа увид у развој академске патролошке литературе до данас, почевши од појаве првог српског академског патролошког приручника. Хронолошком линијом излаже како је патрологија, као једна од фундаменталних богословских дисциплина, динамично крчила пут респектабилној позицији како у богословском просветном систему, што се одражавало на варијабилне статусе њене катедре и самог предмета у образовним студијским програмима. Кандидат у коначници презентује савремени статус и место патрологије на Православном богословском факултету, кроз студијске програме, задатке, и циљеве у домаћем академском богословљу.

**4. Учешће на међународним и националним научним конференцијама**

Кандидат је учествовао рефератима на више међународних и националних конференција: научни скуп „Стогодишњица васпостављања Српске Патријаршије 1920-2022“ на Православном богословском факултет Универзитета у Београду 2022. године; међународна научна конференција „Српска црквена просвета: 230 година Карловачке богословије“ у Сремским Карловцима 2024. године; на научном скупу „Две стотине година *Летописа Матице српске*“, у Матици српској у Новом Саду 2024. године, као и на научном скупу са међународним учешћем поводом јубилеја Преподобног оца Јустина Поповића, на Православном богословском факултету Универзитета у Београду 2024. године.

**5. Остале активности**

 Кандидат учествује у пројекту Матице српске „Богословље и духовни живот Карловачке митрополије“, који се реализује у периоду 2021-2024. Кандидат је одржао више јавних предавања и наступа на скуповима и телевизији, а ради промоције патристике и теологије уопште.

**Мишљење и предлог комисије**

На основу анализе конкурсне документације, која је благовремено достављена, Комисија констатује да се на расписани конкурс пријавио један кандидат – Његош Стикић, који поседује потребан степен стручних квалификација. Током студија теологије на нашем Факултету, кандидат је исказао висок степен ангажовања и академске успешности, што је додатно потврђено током његових постдипломских студија на Православном центру Васељенске патријаршије у Шамбезију (Женева). Поред тога, тема његове докторске дисертације у области патролошких студија, пријављена на Богословском факултету Аристотеловог универзитета у Солуну, недвосмислено потврђује да се његов научноистраживачки рад и академски интереси налазе у оквирима Патристичког богословља. Кандидатова стручна компетентност додатно је потврђена његовим активним знањем француског, енглеског и грчког језика, као и познавањем руског, што му омогућава коришћење широког корпуса релевантне међународне стручне литературе, неопходне за научни рад у области Патристичког богословља. Ове језичке способности пружају му и капацитет за упоредно проучавање и критичко вредновање како западног богословског наслеђа, тако и православног богословског Предања и праксе. Додатни допринос његовој академској и истраживачкој компетентности представља његово вишегодишње студијско усавршавање у иностранству. На основу приложене конкурсне документације, Комисија утврђује да кандидат у потпуности испуњава све законом прописане услове, као и релевантне универзитетске и факултетске критеријуме. Сходно наведеном, Комисија сматра да су испуњени сви неопходни услови за избор Његоша Стикића у звање асистента за ужу научну област Патристика на Православном богословском факултету Универзитета у Београду. Са изразима захвалности и нарочитим колегијалним уважавањем обраћамо ce Изборном већу Православног богословског факултета Универзитета y Београду са предлогом **да донесе одлуку о избору Његоша Стикића y звање асистента за ужу научну област Патристика**, са пуним радним временом на нашем Факултету.

У Београду,

05. фебруара 2025. године

Чланови комисије:

1.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Здравко Јовановић, редовни професор

Православног богословског факултета у Београду

2.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драган Радић, ванредни професор

Православног богословског факултета у Београду

3.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Дражен Перић, ванредни професор

Православног богословског факултета у Београду